കുട്ടികളുടെ നഗ്നചിത്രങ്ങളുടെയും ദൃശ്യങ്ങളുടെയും കൈമാറ്റം: ജില്ലയില് മൂന്ന് കേസ് രജിസ്റ്റര് ചെയ്തു ആലപ്പുഴ: കുട്ടികളുടെ നഗ്നചിത്രങ്ങളും ദൃശ്യങ്ങളും ഇന്റെര്നെറ്റില് തിരയുന്നവരെയും കൈമാറ്റം ചെയ്യുന്നവരേയും കണ്ടെത്താനായി ജില്ലാ പോലീസ് ഓപ്പറേഷന് പി ഹണ്ട് എന്ന പേരില് നടത്തിയ റെയ്ഡില് ജില്ലയില് മൂന്നു കേസുകള് രജിസ്റ്റര് ചെയ്തു.ജില്ലാ പോലീസ് മേധാവിമാരുടെ നേതൃത്വത്തില് സാങ്കേതിക വിദഗ്ദ്ധര് ഉള്പ്പെട്ട സംഘമാണ് ജില്ലയില് റെയ്ഡ് നടത്തിയത്. ജില്ലയില് പല സംഘങ്ങളായി തിരിഞ്ഞ് 35 സ്ഥലങ്ങളില് ഇന്നലെ രാവിലെ 7.30 മുതലായിരുന്നു റെയ്ഡ്. മൊബൈല്ഫോണ്, ഹാര്ഡ് ഡിസ്ക്, ലാപ്ടോപ്പ് എന്നിവ ഉള്പ്പെടെ നിരവധി ഉപകരണങ്ങള് റെയ്ഡില് പിടിച്ചെടുത്തു. കുട്ടികളുടെ നഗ്നചിത്രങ്ങളും ദൃശ്യങ്ങളും കൈമാറ്റം നടത്തിയെന്ന് സംശയിക്കുന്ന ഉപകരണങ്ങളാണിവ. ഇവയില് പലതിലും അഞ്ചു വയസിനും 16 വയസിനും ഇടയിലുള്ള തദ്ദേശീയരായ കുട്ടികളുടെ ദൃശ്യങ്ങളാണ് ഉണ്ടായിരുന്നുവെന്ന് സംശയിക്കുന്നു. ഈ ഉപകരണങ്ങള് വിദഗ്ധ പരിശോധനക്ക് അയച്ച് ശരിയാണന്ന് തെളിഞ്ഞാല് ഇവര്ക്കെതിരെ മറ്റു നിയമനടപടികള് സ്വീകരിക്കും. ആധുനിക സാങ്കേതികവിദ്യയുടെ സഹായത്തോടെയാണ് ദൃശ്യങ്ങള്അയക്കുന്നതും, സ്വീകരിക്കുന്നതും. കുട്ടികളുടെ അശ്ലീലദൃശ്യങ്ങള് പങ്കുവയ്ക്കാനുള്ള നിരവധി ടെലിഗ്രാം, വാട്ട്സ് ആപ്പ് ഗ്രൂപ്പുകളും വ്യാപകമായതോടെ ഓപ്പറേഷന് പിഹണ്ട് എന്ന പേരില്പോലീസ് റെയ്ഡ് ശക്തമാക്കിയിരുന്നു. വിവിധയിടങ്ങളില് നടന്ന പരിശോധനയില് 16 സ്മാര്ട്ട്ഫോണുകള് പിടിച്ചെടുത്ത് പരിശോധനയ്ക്കയച്ചു. പിടിയിലായവര്ക്കെതിരേ പോക്സോ നിയമപ്രകാരമാണ് നടപടി സ്വീകരിക്കുന്നത്. ഗൂഗിള് ക്രോം ഉള്പ്പെടെയുള്ള ബ്രൗസറുകളിലൂടെയും വാട്സാപ്പ്, ഫെയ്സ്ബുക്ക്, ട്വിറ്റര്, ടെലിഗ്രാം തുടങ്ങിയ മാധ്യമങ്ങളിലൂടെയും കുട്ടികളുടെ അശ്ലീലദൃശ്യങ്ങള് കാണുന്നവരുടെയും പങ്കുവയ്ക്കുന്നവരുടെയും ഫോണുകള് സൈബര്സെല്ലിന്റെ നിരീക്ഷണത്തിലായിരുന്നു. റെയ്ഡിഡിന്റെ ഭാഗമായി ഫോണുകളില് കുട്ടികളുടെ ദൃശ്യങ്ങള് സ്ഥിരീകരിച്ചവരെ കൈയോടെ അറസ്റ്റു ചെയ്യുകയായിരുന്നു. ഐ.ടി. നിയമം 67 ബി പ്രകാരമാണ് നടപടി. കുട്ടികളുടെ ദൃശ്യങ്ങളാണെന്ന് സ്ഥിരീകരിക്കാന് കഴിയാത്ത കേസുകളിലാണ് ഫോണുകള് പരിശോധനയ്ക്കായി പിടിച്ചെടുത്തത്. സൈബര് ക്രൈം പോലീസ് സ്റ്റേഷന് ഐ.എസ്.എച്ച്.ഒ എം.കെ രാജേഷ് റെയ്ഡിന് നേതൃത്വം നല്കി.